Pekka Railo

Pekka Bertel Jakob Railo (vuoteen 1907 Avelin, 24. maaliskuuta 1888 Mikkeli – 19. toukokuuta 1975 Helsinki) oli Helsingin apulaiskaupunginjohtaja ja sosialidemokraattien kansanedustaja.

Varhaiset vuodet ja sisällissodan aika 

Railo syntyi Mikkelissä, jossa hänen isänsä toimi poliisina. Käytyään keskikoulun hän meni apteekkialalle vuonna 1905. Railo valmistui farmaseutiksi 1908 ja työskenteli sen jälkeen eri puolilla Suomea, muun muassa Kotkassa ja Turussa. Vuonna 1914 hän jätti apteekkialan kiinnostuttuaan luontaislääkinnästä ja kasvissyönnistä. Railo suoritti ylioppilastutkinnon 1915 ja hän valmistui filosofian kandidaatiksi 1917 pääaineenaan kansantalous. Yliopisto-opintojen jälkeen Railo aloitti sosialidemokraattisen Päivän Tiedot -lehden toimittajana Sortavalassa syksyllä 1917. 

Sisällissodan alettua hänet vangittiin Sortavalan vankileirille, josta Railio siirrettiin muutaman viikon kuluttua Kokkolan vankileiriin. Kokkolassa hän nousi vankien johtomieheksi sekä toimi kielitaitonsa ja farmaseuttitaustansa ansiosta leirin vironsaksalaisen lääkärin apulaisena. Kesäkuun alussa sodan voittaneen valkoiset alkoivat keskittämään vankejaan muutamalle keskusleirille ja Railio sijoitettiin pahamaineiselle Tammisaaren vankileirille. Siellä hän sai ajatuksen muistelmiensa kirjoittamisesta. Työväen Arkistossa säilytetyt muistelmat ilmestyivät lopulta 35 vuotta Railon kuoleman jälkeen vuonna 2011. Hän yritti saada niitä julkaistuksi jo 1950-luvulla, mutta Tammi kieltäytyi kirjan kustantamisesta. Yhtenä syynä pidetään teoksen yksityiskohtaisia kuvauksia vankileirien kauhuista.

Sodan jälkeen 
Vankileiriltä vapautumisensa jälkeen hän toimi aluksi vuonna 1919 Kansan Työn päätoimittajana Viipurissa ja sen jälkeen joulukuusta 1919 alkaen Suomen sosialidemokraatin toimittajana Helsingissä. Railo järjesti Työväen Sanomalehtien Tietotoimiston ja oli siellä työssä vuoteen 1926 saakka. Työväen sivistysliiton sihteerinä Railo oli 1926–1942, Helsingin suomenkielisten kansakoulujen taloudenhoitajana 1942–1947 ja Helsingin kaupungin apulaiskaupunginjohtajana 1948–1955. Eduskunnassa Railo oli vuodet 1941–1944 sosialidemokraattisen puolueen edustajana ja jatkoi sen jälkeen Helsingin kaupungin palveluksessa 1950-luvulle saakka.

Railo oli Helsingin kaupunginvaltuuston jäsenenä vuodesta 1932 ja toimi valtuuston varapuheenjohtajana 1937 ja oli kaupunginhallituksen jäsenenä 1938. Hän oli Yleisradion ohjelmaneuvoston jäsenenä 1934–1936. Hän oli presidentin valitsijamiehenä vuoden 1937 presidentinvaaleissa. Railolla oli useita luottamustehtäviää kansansivistysjärjestöissä ja puolue-elämässä.

Julkaisuja
Apteekkilääkkeiden valmistuksesta, kaupasta ja käytöstä. Työväen kalenteri XVII, 1924.
 Tie yhteiskunnalliseen suunnitelmatalouteen, 1942
Materialistisesta historiankäsityksetä, 1948
Helsingin Työväenyhdistys 1884–1958, 1959
Valkoisten vankina – Päiväkirja Kokkolan ja Tammisaaren punavankileireiltä, Minerva Kustannus Oy, 2011

Lähteet

Kansanedustajat
Suomen Sosialidemokraattisen Puolueen poliitikot
Helsingin kaupunginvaltuutetut
Helsingin pormestarit ja kaupunginjohtajat
Uudenmaan vaalipiiri
Suomalaiset päätoimittajat
Suomen sisällissodan punaiset
Vuonna 1888 syntyneet
Vuonna 1975 kuolleet